Document ID: 32008R0434

ΚΑΝΟΝΙΣΜΌΣ (ΕΚ) αριθ. 434/2008 ΤΗΣ ΕΠΙΤΡΟΠΉΣ
της 20ής Μαΐου 2008
για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων Cordero de Navarra ή Nafarroako Arkumea (ΠΓΕ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1), και ιδίως το άρθρο 7 παράγραφος 5,
Εκτιμώντας τα ακόλουθα:
(1)
Σύμφωνα με το άρθρο 6 παράγραφος 2 του κανονισμού (ΕΚ) αριθ. 510/2006 και δυνάμει του άρθρου 17 παράγραφος 2 του εν λόγω κανονισμού, η αίτηση της Ισπανίας για καταχώριση της ονομασίας «Cordero de Navarra» ή «Nafarroako Arkumea» δημοσιεύθηκε στην Επίσημη Εφημερίδα της Ευρωπαϊκής Ένωσης (2).
(2)
Η Γαλλία υπέβαλε ένσταση κατά της καταχώρισης σύμφωνα με το άρθρο 7 παράγραφος 3 στοιχείο γ) του κανονισμού (ΕΚ) αριθ. 510/2006. Η Γαλλία ανέφερε ιδίως στη δήλωση ένστασης την οποία υπέβαλε ότι η καταχώριση της ονομασίας «Cordero de Navarra» ή «Nafarroako Arkumea» θα έθιγε την ύπαρξη προϊόντων τα οποία κυκλοφορούν νομίμως στην αγορά και για τα οποία η καταχώριση της ονομασίας «Agneau de lait des Pyrénées» ως προστατευόμενης γεωγραφικής ένδειξης εξετάζεται από τις εθνικές αρχές από το έτος 2000. Η οριοθετημένη γεωγραφική περιοχή για την εν λόγω αίτηση καταχώρισης περιλαμβάνει την περιφέρεια της ιστορικής Κάτω Ναβάρας, περιοχής γνωστής επίσης με το όνομα «Γαλλική Ναβάρα».
(3)
Η Επιτροπή, με επιστολή της 22ας Μαΐου 2007, κάλεσε τα ενδιαφερόμενα μέρη να προβούν στις ενδεδειγμένες διαβουλεύσεις.
(4)
Δεδομένου ότι δεν επήλθε συμφωνία μεταξύ Ισπανίας και Γαλλίας εντός προθεσμίας έξι μηνών, η Επιτροπή πρέπει να εκδώσει απόφαση σύμφωνα με τη διαδικασία που προβλέπεται στο άρθρο 15 παράγραφος 2 του κανονισμού (ΕΚ) αριθ. 510/2006. Βάσει των στοιχείων που υπέβαλε η Γαλλία, η Επιτροπή δεν είναι σε θέση να συμπεράνει ότι η καταχώριση της ονομασίας «Cordero de Navarra» ή «Nafarroako Arkumea» μπορεί να βλάψει τα δικαιώματα των παραγωγών του «Agneau de lait des Pyrénées». Πράγματι, από τη δήλωση ένστασης δεν συνάγεται ότι η αμνοπαραγωγή της περιοχής της ιστορικής Κάτω Ναβάρας διατίθεται στο εμπόριο με την ένδειξη «Navarre».
(5)
Βάσει των ανωτέρω, η ονομασία «Cordero de Navarra» ή «Nafarroako Arkumea» πρέπει να καταχωριστεί σύμφωνα με το άρθρο 7 παράγραφος 4 του κανονισμού (ΕΚ) αριθ. 510/2006.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής προστατευόμενων γεωγραφικών ενδείξεων και ονομασιών προέλευσης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Καταχωρίζεται η ονομασία που αναφέρεται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Μαΐου 2008.

Labels: 3
17
18
6